Op ad trappen, på dørene til lejlighederne, hænger der børnetegninger af huse, regnbuer og her-bor-Lea-og-Sille med vaklende blokbogstaver.

Men ikke på Daniel Denciks.

To år er det siden, han har set sine tvillinger, en datter og en søn, som var seks år, da hans svenske ekskæreste slukkede for kontakten mellem børn og far. Og det er det altoverskyggende savn og den svenske sagsbehandling, der har fået forfatteren til at skrive den selvbiografiske roman 'Anden person ental'.